Nicolae Ciucă, vizită în Republica Moldova. Mesaj de solidaritate pentru cei de peste Prut
- Bianca Ion
- 1 martie 2024, 12:35
Nicolae Ciucă, Președintele Senatului României, va efectua o vizită oficială în Republica Moldova, la Chișinău, în cursul zilei de vineri.
Aflat deja în Republica Moldova, Nicolae Ciucă a dorit să transmită celor de peste Prut un mesaj de solidaritate și sprijin în contextul complicat de securitate în care țara se află.
Nicolae Ciucă, mesaj de solidaritate
Nicolae Ciucă a transmis mesajul tuturor cetățenilor Republicii Moldova prin intermediul rețelelor de socializare:
"Pentru frații și surorile noastre de dincolo de Prut,
Vreau să transmit astăzi, de la Chișinău, un mesaj puternic de solidaritate și sprijin în acest context de securitate deosebit de complicat.
Cetățenii Republicii Moldova știu deja că România le este cel mai de încredere partener. Noi, liberalii, am susținut și vom continua sprijinul nostru necondiționat pentru aceștia.
Gândurile mele se îndreaptă, de asemenea, către sutele de mii de cetățeni ai Republicii Moldova care trăiesc în România și care sunt îngrijorați pentru familiile lor de peste Prut. Vreau să știți că România prețuiește la fel de mult locurile în care v-ați născut.
Republica Moldova este astăzi pe drumul spre aderare la Uniunea Europeană. Este o țară independentă și suverană și e singura care trebuie și poate să își decidă soarta. Am credința că într-o zi, nu foarte departe, vom fi împreună în marea familie europeană", a scris liderul PNL.
Vizită oficială în Republica Moldova
Programul va începe cu o întrevedere cu președintele Parlamentului Republicii Moldova, Igor Grosu. Apoi, Nicolae Ciucă va avea o întâlnire cu șefa statului, Maia Sandu.
Un moment important al vizitei va fi ceremonia în care Nicolae Ciucă va planta un copac în Grădina Botanică Națională "Alexandru Ciubotaru", alături de președintele Parlamentului Republicii Moldova, Igor Grosu. În aceeași zi, oficialii vor participa la inaugurarea celei de-a 58-a ediții a Festivalului Internațional de Muzică "Mărțișor" cu genericul "Vine, vine primăvara, mărțișor în toată țara".
Cine îl însoțește
În cadrul vizitei sale la Chișinău, Președintele Senatului României, Nicolae-Ionel Ciucă, va fi însoțit de eurodeputații Siegfried Mureșan și Rareș Bogdan, precum și de secretarul de stat al Departamentului pentru Relația cu Republica Moldova, Adrian Dupu.